
TIPSET
På nettavisen til Adresseavisen kunne du 23. mai lese om brødrene Thomas og Andreas Findal Andresen som vi kjenner fra døvblinde-miljøet og kanskje har sett på snapchat-kontoen LMKST. 
Artikkelen omtaler det harde hinderløpet «Navy Race» som finner sted i Trondheim. Med tilgang kan du lese om hvordan disse to brødrene gjennomførte løpet tross døvblindhet sammen med de 1200 andre påmeldte.
https://www.adressa.no/nyheter/trondheim/i/q6v6pE/doevblinde-broedre-gjennomfoerte-navy-race
Illustrasjon: Opplyst lyspære


REDAKTØREN
Kjære leser av SynHør bladet!
Her sørpå har sommeren kommet tilbake med deilig varme, solfylte dager og en liten smak av ferie igjen. La oss nyte de siste sommerdagene og forhåpentligvis få tid til et bad eller to før høsten melder sin ankomst. Snart venter frisk høstluft, klare dager og vakre høstfarger – en årstid mange av oss setter stor pris på.
I denne utgaven kan dere blant annet lese om barne- og ungdommenes sommertreff, vandring gjennom Ayanas taktile kunstutstilling, en hyggelig cruisetur på Oslofjorden og et minneord om vår kjære Cor van der Lijcke.
Et medlemsblad blir først og fremst levende gjennom historiene til medlemmene våre. Kanskje har du deltatt på et arrangement, vært på en spennende tur, prøvd et nytt hjelpemiddel, vært på kurs eller opplevd noe du tror andre kunne hatt glede eller nytte av å lese om? Det trenger ikke være en lang eller ferdigskrevet artikkel – noen bilder, stikkord eller et lite notat er ofte nok. Vi hjelper gjerne til med å sette det sammen til en artikkel.
Cor var en av dem som stadig delte av sine opplevelser og interesser gjennom inspirerende og engasjerte bidrag til medlemsbladet vårt. Han skrev om alt fra taktil kunst og musikk til idrett og muligheter for døvblinde, og bidro til å gjøre medlemsbladet rikere og mer variert. Den arven håper vi flere vil være med på å føre videre.
Har du en idé eller noe du ønsker å dele? Ta gjerne kontakt. Sammen kan vi fylle SynHør med historier, erfaringer og inspirasjon til glede for hele medlemsmassen.
Neste gang vi møtes gjennom SynHør, har høsten for alvor gjort sitt inntog. Jeg gleder meg allerede til å skrive til dere igjen. Inntil da ønsker jeg dere en riktig fin høst – fylt med gode opplevelser, frisk luft og mange hyggelige stunder.
God lesning!
Vennlig hilsen
KAISA MARKHUS | kaisa@lshdb.no
Bilde 1: Viser ansiktet til redaktør Kaisa som smiler med turklær og fjell og blå himmel i bakgrunnen.


STYRETS HJØRNE
Skrevet av Karianne Havsberg
Kjære alle medlemmer som utgjør den flotte organisasjonen vår!
Jeg møtte mange av dere på sommertreff i Trondheim siste uka i juni. Det er mye jobb å arrangere sommertreff, og mange brikker som skal på plass for at det skal bli en god uke for alle. Men desto mer tilfredsstillende er det når jeg siste kvelden kan sitte oppe sent og skravle med glade medlemmer fra hele landet, folk som er mye eldre og mye yngre enn meg, på tegnspråk og talespråk i en herlig blanding, og kjenne på hvor fint det er å være sammen. Jeg håper at alle dere som var med på sommertreffet i år opplevde noe av det samme - å kunne være en del av et fellesskap der vi kan føle oss trygge, og bli sett og hørt. 
Vi er allerede godt i gang med å planlegge neste års sommertreff som blir i Sandefjord, og jeg gleder meg også veldig til julebordshelg i november i Oslo. Jeg håper å få snakket med flest mulig av dere da, for det er jo dere medlemmer som er LSHDB - og jeg føler meg så heldig som i sommer ble valgt til fire nye år i styret og har fått tillit til å jobbe videre for at vi skal være en sterk organisasjon for døvblinde i Norge også i fremtiden. For vi trenger å møtes, vi trenger å lære av hverandre, og vi trenger å kunne stå sammen og slåss for dem som ikke orker å ta kampen alene.
Det er nok av kamper, og noen av dem føler jeg vi aldri blir ferdig med. Et godt eksempel er døvblindes rett til tolk/ledsager. Nok en gang får vi i LSHDB massevis av meldinger fra døvblinde som ikke får tolkingen de trenger, og som må krangle med tolketjenesten om regler de ikke vet hva er. NAV sier nemlig til oss at retningslinjene ikke er endret. Likevel opplever døvblinde over hele landet å få nei til tolk til trening, krav om å bruke helt nye og ukjente tolker til sykehus-innleggelser og operasjoner, og tolker som trekker seg fra oppdrag fordi de ikke føler tolketjenesten gjør det mulig for dem å utføre jobben på en forsvarlig måte. 
Dette er en kamp vi i LSHDB har stått i før, og vi har vunnet fram før så vi skal klare det igjen. Fortsett å sende oss beskjed om dine opplevelser med tolketjenesten, slik at vi kan dokumentere overfor NAV at det har skjedd en reell endring som gjør at døvblinde nå ikke får den tolkingen de trenger og har rett på! For sånn skal det ikke være.
Høsten er like rundt hjørnet, og for oss i styret er det mye å ta tak i. Samarbeidet med FNDB og LMKST gir resultater både i interessepolitiske saker og brobygging mellom mennesker som brenner for det samme - å gi alle i døvblinde i Norge mulighet til å leve gode og selvstendige liv. Det samme får vi til gjennom dialog med andre som jobber for døvblinde på ulike måter. Nå ser vi blant annet fram til å bli kjent med Eikholt sin nye direktør, og bygge videre på den gode dialogen vi har fått der den siste tiden.
I dette bladet finner du artikler med mer fra sommerens begivenheter, om noe som kommer og noen vi savner. Styret som dere valgte på landsmøtet er både gamle og nye, med et bredt spekter av erfaringer og kunnskap. Jeg gleder meg til å være med videre på laget, med dere medlemmer som aktive medspillere. 
Sammen er vi dynamitt, og dynamitt kan flytte fjell - bit for bit.
Med inspirert hilsen Karianne Havsberg, Styremedlem i LSHDB

Illustrasjon: Et fjell i mørkeblått og med lilla skjær på, i akvarell-stil, dekker nederste del av siden.

BARNE– OG UNGDOMMENES SOMMERTREFF I TRONDHEIM JUNI 2026
Skrevet av Vegard Stavnes og Elin L. Stavnes
Hvert år i uke 26 samles mange voksne med kombinert syn og hørselshemming til sommertreff i en uke. Denne gangen i Trondheim. De har masse møter, men er nok der mest for å hygge seg også?! 
Vi unge, barn av disse voksne, ville også kose oss! Vi fikk mange herlige dager sammen, stappfullt med aktiviteter. Vi tvinner foreldrene våre rundt fingeren og kommer med masse ønsker for ulike aktiviteter og foreldrene vippser i vei. Dette året fikk vi kanskje makset det skikkelig, siden vi hadde en litt kaotisk start. Den ene barnevakten var syk og kunne ikke komme!  
Jeg - Vegard, sønn til Elin, fikk heldigvis med meg Oscar, sønnen til Karianne på laget som barnevakt. Godt han sa ja på stående fot! To av dagene var også broren til Oscar med, så da var vi tre tenåringsgutter i gruppa! Den siste dagen hadde vi ingen barnevakter, da tro foreldrene til. Minst like gøy, skal vi tro rapportene. 
Hovedgrunnen til at uka ble så super er jo selve gjengen. Fem herlige jenter, i alderen fra 6 – 12 år, passet på hverandre og lagde mye gøy! De eldste passet litt ekstra på de mindre og de minste lagde moro, så det aldri ble kjedelig. Første dagen, mandag, startet jentene skikkelig bra. Før vi ante noe som helst om fraværet, kom et par av de eldste jentene med frukt, kake, kaffe og te til meg på rommet. God energi til spill og gjemsel resten av kvelden. 
Tirsdag var vi ute og lekte i nærområdet, før vi dro til Rush trampolinepark etter lunsj på hotellet. God energi på alle. Full fart og full fres! Alle hørte på beskjeder og det var godt med slush før hjemreise. Etter sjekk av at alle hadde fått med seg sekk og jakker, tok vi bussen tilbake. 
Onsdag var barna med foreldrene sine, siden de voksne skulle på tur ut til Munkholmen. Det var nok litt mer gøy for de voksne enn for oss, men noen av oss samlet oss og fant på litt gøy likevel. 
Torsdag var det heldigvis også relativt bra vær. Det var litt rart å være i kjølige Trondheim, med overskyet vær og til dels regn når de hjemme på Østlandet smeltet i sommersola. Været stoppet ikke oss, vi tilpasset oss og hadde det supergøy. 
Denne dagen skulle vi endelig til klatreparken! Stort område, mye gøy. Noen komiske og litt skumle opplevelser, som ikke var så skumle likevel. Sammen med venner går alt fint! En dag full av adrenalin. Denne dagen hadde vi med oss en ekstra barnevakt, takk til deg Elina.
Fredag fikk vi også en ekstra barnevakt. Før lunsj ble det tur til Leos lekeland og absolutt alle uansett alder utfoldet seg og hadde det kjemepegøy. Svette og fornøyde dro vi tilbake til hotellet for lunsj, før jeg, Vegard, måtte reise hjem. Litt vemodig. Det har vært fine dager. Jeg har selv vært med som mindre, og husker godt disse sommertreffene som et godt sommerminne fullt av sosialt samvær og morsomme aktiviteter. 
Det er fint for oss å møte andre som også har foreldre eller besteforeldre med kombinert syn og hørselshemming. Vi er ganske så ulike, men likevel mye felles og vi reiser hjem med nye erfaringer og nytt syn på mange ting. 
Etter at jeg dro har jeg hørt at jentene hadde en super fredag ettermiddag med Knut og Oscar på lekeplassen og på katte-kafe. Lørdagen kjørte foreldre på med full guffe med lek på lekeplassen, besøk på Vitensenteret med masse såpeboble-blåsing og kino til slutt. Så jentene hadde nok ganske så fine dager vil jeg tro. Gjetter på at de voksne også hadde det! 
Dette er en super tradisjon og det er skikkelig gøy å få være en del av det. Nå også som barnevakt. 
Uka starta dramatisk da den andre barnevakten som skulle ha hovedansvaret ble syk, men med supert samarbeid med foreldre, styret og noen ekstra barnevakter, så tror jeg alle hadde en superduper uke!

Bilde 1: Fire av jentene står på rekke og blåser store såpebobler. En av boblene har flydd langt og synes helt fremme mot kameraet. 
Bilde 2 og 3: Tre-fire barn, en god blanding av barn og ungdom svinger seg i en stor fugleredehuske. 
Bilde 4 og 5: Inne på Rush trampolinepark er det full fart i det litt mørke rommet, opplyst med neonfarger og store fargerike trampoliner. Barna klarte også sitte i ro et sekund for et bilde. 
Bilde 6: På bussen har fire av jentene funnet seg et firer-sete så de kan sitte mot hverandre og prate sammen. 
Bilde 7: På lekeplassen sitter to jenter og en gutt på et stort vippeaktig apparat og smiler mot kameraet. 
Bilde 8: Ansiktsuttrykket til denne deltakeren er vanskelig å tolke. Mestring eller skepsis, der hun står på en tau-bro, og holder seg fast i en tynn vaier høyt oppe mellom to trær. 

LANDSMØTEPROTOKOLL 2026
Bilde: Det nye styret fra 2026. 
Fra venstre: Juliane Eftevåg, Sissel H. Markhus, Marius Aa. Larsen, Åslaug Johansen, Marie D. Egge, Karianne Havsberg og Kari K. Engan.

Landsmøteprotokoll 2026.
Landsmøte i Landsforbundet for kombinert syns- og hørselshemmede/døvblinde (LSHDB). 22. og 23. juni 2026. 
Sted: Scandic Nidelven, Trondheim. 
Møtetid: 22. juni kl. 16.15 – 18.10, sak 1 – 6. 23. juni kl. 09.10 – 15.50, sak 7 – 13. 
Sak 1. Åpning, navneopprop og fast-settelse av antall stemmeberettigede. 
Forbundsleder Åshild Johansen åpnet landsmøtet med å ønske alle velkommen. Siden forrige landsmøte var følgende medlemmer gått bort: Helge Goa, Hege Renate Dahlen, Per Jonassen og Cor van der Lijcke. Disse ble minnet med ett minutts stillhet. 
Navneopprop viste 30 hovedmedlemmer med tale-, forslags- og stemmerett og 8 støttemedlemmer med tale- og forslagsrett. 
Sak 2. Valg av møteleder, referent, to stemmetellere og to protokoll-underskrivere. 
Styret foreslo Nina Frisnes Øyan og Arild Øyan som møteledere og Kari Kristine 
Engan som referent. Disse ble valgt ved akklamasjon. Nina overtok som møteleder og takket for tilliten. 
Marius Aasand Larsen foreslo Lyder Storhaug og Kim Egge som stemmetellere. Kim var ikke i salen. Berit Rasmussen Øie foreslo også Lyder, det samme gjorde Karin Andvig med Per Mehlum som den andre stemmetelleren. Lyder Storhaug og Per Mehlum ble valgt ved akklamasjon.
Marius Aasand Larsen foreslo Andreas Findal Andersen som protokollunderskriver, Bibbi Hagerupsen foreslo seg selv. Senere ble det opplyst at Andreas ikke kan være til stede på landsmøtets andre dag. Nina 
Helene Skorge ble valgt til protokoll-underskriver for dag to sammen med Bibbi Hagerupsen. Alle valgt ved akklamasjon.
Landsmøtet ga tillatelse til at møtet ble tatt opp på lyd. Opptaket slettes når protokollen er godkjent. 
Sak 3. Godkjenning av innkalling. 
Innkalling til landsmøtet var kunngjort i SynHør-bladet nr. 1 som utkom i februar 2026. 
Vedtak: Innkallingen ble godkjent. 
Sak 4. Godkjenning av Saklisten. 
Forslag til sakliste var sendt ut på forhånd. Ikke alle medlemmene som har online-adresse mottar all e-post fra kontoret. Berit Rasmussen Øie har ikke mottatt alle sakspapirene. 
Vedtak: Saklisten ble godkjent med overnevnte merknad. 
 
Sak 5. Vedtak av møteregler. 
Forslag på møteregler var sendt ut på forhånd. 
Karin Andvig leste styrets forslag. 
Møteleder Nina leste Berit Rasmussen Øies forslag til tilføyelse: «alle stemmeberettigede får utdelt et ark, der de selv skriver sitt navn, og bruker det på avstemning». 
Debatten viste at landsmøtet ønsket å gjøre som tidligere, ikke ha stemmesedler og at viktige punkter refereres. 
Vedtak: Styrets forslag til møteregler slik de står ble vedtatt. 

Sak 6. Godkjenning av årsberetning 2025. 
Årsberetningen var sendt ut på forhånd. Karin Andvig gjennomgikk årsberetningen punkt for punkt. Følgende punkter ble 
kommentert:
Interessepolitikk: 
Spørsmål om representasjon i kommunalt råd i Modum kommune skal stå i LSHDBs årsberetning. 
Representasjon: 
Bibbi Hagerupsen var imponert over alle møtene styremedlemmene deltar på. Men savner informasjon om hva som er tatt opp på møtene. Hun foreslår at det skrives om dette på Facebook. 
Distriktslag: 
LSHDB Telemark og LSHDB Vestfold ble slått sammen, men står bare LSHDB Vestfold.
 
Oppsummering: 
Styret fikk ros for godt arbeid. 
Vedtak: Årsberetningen godkjent med redaksjonelle merknader. 
Dag 2.
Valgkomiteens innstilling ble lest opp.
 
Sak 7. Godkjenning av årsregnskap med revisjonsberetning 2025. 
Årsregnskap og revisjonsberetning var sendt ut på forhånd. Karin Andvig leste hovedtallene og redegjorde for underskuddet. Revisjonsberetningen ble lest opp. 
Vedtak: Årsregnskap med revisjons-beretning godkjent. 
Sak 8. Innkomne saker fra styret. 
Forslag til innkommet sak var sendt ut på forhånd. Forslag: «Landsmøtet vedtar å opprette Ragnhild Kaata-prisen som forbundets ærespris. 
Prisen skal deles ut til personer som gjennom langvarig, målrettet og verdibasert innsats har bidratt vesentlig til bedre livsvilkår, rettigheter, tilgjengelighet og inkludering for personer med kombinert syns- og hørselstap / døvblindhet.» 
Marius Aasand Larsen redegjorde for saken. Æresprisen deles ut 27. juni som er den internasjonale dagen for personer med døvblindhet. Ikke krav om at mottaker er døvblind. Det følger ikke penger med. Landsmøtet ble oppfordret til å sende forslag på kandidater til neste år.
Vedtak: Ragnhild Kåtas ærespris enstemmig godkjent. 
Forslag på innkommet sak var sendt ut på forhånd. «Forslag til vedtak: Basert på det som er presentert og diskutert i løpet av året, bes styret og arbeidsgruppa fortsette arbeidet, slik at første avstemning om sammenslåing kan gjennomføres på landsmøtet i 2027.» Karin Andvig leste forslaget. 
Vedtak: Arbeidet med sammenslåings-prosessen enstemmig godkjent. 
 
Sak 9. Arbeidsplan for 2026 - 2027. 
Forslag til arbeidsplan var sendt ut på forhånd. Mange opplever å ikke få tolk, viktig å klage ved avslag på tolke-bestillinger. 
Forslag om redaksjonell endring i pkt. 6. LSHDB skal utrede mulig sammenslåing med LMKST og FNDB bør bytte ordet «utrede» med «arbeide videre med». 
Vedtak: Arbeidsplanen ble godkjent med ovennevnte endring. 
Sak 10. Fastsettelse av medlemskontingent for 2027. 
Styret foreslo å beholde kontingenten uendret. Lyder Storhaug minnet om at det er mulig å gi gaver. 
Vedtak: Kontingenten beholdes uendret. 
Sak 11. Godkjenning av budsjett for 2026. 
Budsjettet var sendt ut på forhånd. Karin Andvig refererte hovedtallene. Hun forklarte at LSHDB prioriterer å holde aktiviteten for medlemmene på samme nivå som før. Det er hovedårsaken til det kalkulerte underskuddet. 
Vedtak: Budsjettet ble godkjent. 

Sak 12. Valg. 
Valgkomiteens innstilling var sendt ut på forhånd. Navneopprop viste at 30 stemmeberettigede var til stede. Berit Rasmussen Øie la fram valgkomiteens innstilling. Styremedlem Ståle Hatlelid som for tiden har permisjon, ønsker ikke å stille til gjenvalg. Alle kandidatene holdt et kort innlegg og presenterte seg. 

Forbundsleder for 2026 - 2028: 
Valgkomiteens forslag: Åshild Johansen. 
Merete Karlsen foreslo Bibbi Hagerupsen som ny forbundsleder.
Avstemning viste 19 stemmer for Åshild, 11 stemmer for Bibbi. Åshild Johansen gjenvalgt. 
To sentralstyremedlemmer for 2026 – 2030. 
Valgkomiteens innstilling: Sissel Haavik Markhus, gjenvalgt ved akklamasjon. 
Valgkomiteens innstilling: Karianne Havsberg, ny, valgt ved akklamasjon. 
Sentralstyremedlem Kari Kristine Engan, på valg i 2028. 
Sentralstyremedlem Marius Aasand Larsen, på valg i 2028. 
Navneopprop etter pausen viste 31 stemmeberettigede til stede. 
 
To varamedlemmer for 2026 – 2028. 
Valgkomiteens innstilling: 1. varamedlem Juliane Eftevåg, gjenvalgt ved akklamasjon. 
Valgkomiteens innstilling: 2. varamedlem Marie Dyrkorn Egge, ny, valgt ved akklamasjon.
 
Valgkomite for 2026 – 2028, leder, to medlemmer og ett varamedlem: 
Valgkomiteens innstilling: 
Leder Inger Kristin Hauge, gjenvalgt. 
Medlem Berit Rasmussen Øie, gjenvalgt. 
Medlem Solgun Granlund Storhaug, nyvalgt. 
Alle ble valgt ved akklamasjon. Det kom ingen benkeforslag på varamedlem. 
 
Sak 13. Avslutning 
Møtelederne Nina Frisnes Øyan og Arild Øyan takket for seg og overlot mikrofonen til gjenvalgt forbundsleder. Åshild Johansen takket for tilliten. Videre takket hun møte-ledelsen for godt gjennomført landsmøte og overrakte dem en gave som takk for jobben. Til slutt takket hun medlemmene for et vellykket møte og erklærte lands-møtet for hevet. 
 
Trondheim, 28. juli 2026.  
Kari Kristine Engan, referent. 
Bibbi Hagerupsen, protokollunderskriver. 
Andreas Findal Andersen, protokollunderskriver første dag sak 1 – 6. 
Nina Helene Skorge, protokollunderskriver andre dag sak 7 – 13.

VANDRE ALENE PÅ AYANAS TAKTILE KUNST
Skrevet av Berit R. Øie
I mai vandret jeg barfot og alene i et stort og ukjent rom. Stedet var i et av nabo-rommene til Fredrikstad bibliotek. Jeg kjente en sterk positiv energi ved å gå alene uten ledsager, uten tolk. Den følelsen var befriende! Rommet inneholdt ukjente ting av lange tøyremser, isopor og myke gjenstander. Stien jeg vandret på, lignet store, myke bobler av ubestemmelig «greie», som en taktil sti.
Jeg følte meg trygg selv om jeg ikke var alene i rommet. De andre hadde bind for øynene og solide øreklokker for å dempe sanseinntrykkene fra syn og hørsel. 
Publikum skulle sanse kunsten taktilt med føttene, hendene og luktesansen. Ja, med hele seg! I samme rom var det også medhjelpere som passet på at publikum ikke kolliderte med andre. Hvis vi ønsket å forlate rommet før tiden, kunne vi signalisere ved å rekke opp en hånd. Medhjelperne ledsaget hver av oss ut av rommet – i stillhet.
Denne taktile kunsten skal til Oslo 27.–30. august og til Kirkenes 23.–25. oktober! Vil du også oppleve dette, så les mer nedenfor.
Det er Ayana Ishihara som har utviklet dette kunstprosjektet. Hun er fra Japan og kom til Norge i 2019. Hun utdannet seg til scenograf ved Høgskolen i Østfold i 2021. Hun kan japansk tegnspråk og er i full gang med å lære norsk tegnspråk. Hun er selv hørende og seende og er veldig nysgjerrig på hvordan kunsten og samfunnet kan bli mer universelt tilgjengelig for alle.
Kunstprosjektet hennes har et motto: «Når jeg lukker øynene og ørene, sanser jeg deg tydelig.»
Ta en titt på nettsiden hennes: ayanaishihara.com.
Først er teksten på engelsk, men hvis du klikker på Upcoming, er all informasjon på norsk. Der finner du blant annet informasjon om kommende arrangementer, kjøp av billetter og praktisk informasjon.
Utdrag fra nettsiden:
«En utstillingsforestilling som inviterer publikum til å erfare et mangfold av sanselige kunstverk. Gjennom berøring, lytting og sansing åpnes en indre reise i dialog med eget uttrykk og fantasi.
[...]
Det kunstneriske arbeidet tar utgangs-punkt i behovene til døve, blinde og døvblinde publikummere, i samspill med behovene til hørende og seende publikum.
[...]
Publikum inviteres til å lytte med hele kroppen og utforske hvordan mening oppstår i samspillet mellom den ytre og den indre verden.
[...]
Som en del av prosjektet arrangeres det workshops som utforsker spørsmålet: Hvordan kan vi skape en mer inkluderende kunstsektor og et mer inkluderende samfunn? Sammen vil deltakerne diskutere dagens utfordringer knyttet til tilgjengelighet i kunstfeltet og utvikle ideer til mer inkluderende kunstneriske praksiser som kan bidra til å forme et mer inkluderende samfunn.»
Dato og sted:
27.–30. august 2026 – Produksjonsrom 1, Sentralen, Oslo
Adresse: Sentralen, Øvre Slottsgate 3, 
Oslo. Produksjonsrom 1 ligger i fjerde etasje.
Ettersnakk: 28. august – Workshop | Forstanderskapssalen, Sentralen, Oslo
23.–25. oktober 2026 – Pikene på Broen, Kirkenes
Ettersnakk: 24. oktober – Workshop | Pikene på Broen, Kirkenes

Illustrasjon: et par hender som kjenner på et stykke stoff. 

NYTT FRA LOKALLAGENE
SOMMERFEST PÅ PAPARAZZI I TØNSBERG
Den 1. juli arrangerte LSHDB sommerfest på Paparazzi restaurant i Tønsberg. Totalt deltok 15 medlemmer og 2 tolker.
Deltakerne koste seg med en nydelig middag, dessert og hyggelig samvær. Det ble en flott kveld med gode samtaler, latter og en fin avslutning før sommerferien.
Vi takker alle som deltok og ønsker alle en riktig god sommer. Vi gleder oss til å møtes igjen til høsten!
Foto: Fra sommerfesten på Paparazzi restaurant i Tønsberg. 
Hilsen fra sekretær Karin Trude Einarsen for LSHDB  Vestfold og Telemark 
Bilde 1: Deltakerne koser seg med god mat langs et langbord som er plassert under delvis åpent tak med grønne vekster og solskinn utenfor. Alle er så opptatt med maten at de ikke har tid til å se på kameraet. 
Bilde 2: Tatt fra den andre siden av langbordet. Her kikker flere av deltagerne smilende opp mot kameraet og bakgrunnen viser tydelig deilig sommerstemning.

REFERAT FRA REVESTIEN
LSHDB Vestfold og Telemark arrangerte nylig en annerledes og inspirerende naturopplevelse ved Revestien i Larvik.
Deltakerne fikk oppleve stillhet, refleksjon og nærhet til naturen gjennom ulike oppgaver ledet av inspirasjonsveileder Gry Enggrav. Blant annet bygde deltakerne små steintårn ved havet som symbol på tanker og følelser fra dagen.
Mange beskrev opplevelsen som både rørende, spirituell og minnerik. Arrangementet ga rom for fellesskap, ettertanke og mestring i vakre omgivelser ved sjøen.
Vi ønsker gjerne å dele denne positive opplevelsen videre.
Hilsen fra Sekretær Karin Trude Einarsen for LSHDB Vestfold og Telemark 
Bilde 1: en varde av 7 stein plassert ute på svaberget kun med det blå havet som bakgrunn.
Bilde 2: En av deltakerne sitter ytterst på moloen og kikker utover havet med sola i ansiktet.
Bilde 3: Her ser vi bare ryggen til flere av deltakerne idet de rusler på rekke og rad langs en trebrygge rett ved vannkanten. 
Bilde 4: To og to går tett inntil hverandre imens det ser ut som de prater sammen på en asfaltert sti langs sjøkanten. Himmelen er klar blå, kun ispedd noen lette hvite skyer. 
Bilde 5: Drikkestopp langs et steinbord! Noen av deltakerne vinker mot kameraet, andre holer rundt hverandre, og alle smiler stort. 

CRUISETUR PÅ OSLOFJORDEN
Skrevet av Sissel H. Markhus
Distriktslaget LSHDB Oslo/Akershus og Østfold arrangerte cruisetur med Fjordcruise Oslofjorden tirsdag 16. juni. Vi var 32 deltakere, inkludert tolker. Båtturen varte i 1,5 time, og vi var heldige med fint vær. Vi nøt finværet ute på dekk og fikk oppleve skjærgården og Oslo sentrum fra flere perspektiver, blant annet Aker Brygge, Akershus festning, Operaen, Sørenga og mye mer.
Vi gikk om bord i den elektriske sightseeingkatamaranen Vision of the Fjords fra Langkaia. Turen tok oss langs byens strandlinje, forbi historiske landemerker og mellom de idylliske øyene i indre Oslofjord. Dette var en flott måte å oppleve og få oversikt over Oslo på.
Katamaranen er spesielt utformet for sightseeing. Inne i de to salongene går vinduene helt opp til taket, og flere skjermer gir informasjon om severdighetene underveis. Ute er det god plass på de ulike dekkene, med gangveier som gjør det mulig å spasere rundt båten.
Kaféen om bord tilbød varme og kalde drikker, samt et utvalg av vin og øl. Det var også et godt utvalg av bakverk, smørbrød og snacks.
Underveis fikk vi panoramautsikt til Akershus festning, Oslo rådhus, Aker Brygge og Tjuvholmen med det karakteristiske Astrup Fearnley Museet. Deretter fortsatte båten mot Bygdøy og passerte det idylliske Dyna fyr. På tilbakeveien seilte vi forbi Nakholmen, Lindøya, Gressholmen, Heggholmen og Bleikøya, før vi igjen fikk utsikt mot Bjørvika med MUNCH, Deichman Bjørvika og Operahuset.
Etter båtturen gikk vi langs promenaden til restaurant Skur 33 ved Rådhusplassen. Turen dit tok omtrent 20 minutter.
Vi hadde reservert bord klokken 18.00, og fikk servert en treretters middag. Deltakerne kunne velge mellom fisk-, kjøtt- eller vegetarretter.
Det ble en flott ettermiddag på Oslofjorden og en hyggelig sommerkveld på restauranten – en fin sommer-avslutning for lokallaget.
Bilde: Den store katamaranen kjører rolig på sjøen med krusninger på vannet. I bakgrunnen ser man Oslo by og det store buede taket til Astrup Fearnley museet. 

MINNEORD OM COR VAN DER LIJCKE
Skrevet av Sissel Markhus på vegne av lokallaget LSHDB Oslo/Akershus og Østfold

Bilde: Cor står smilende i skiløypa imens han støtter seg på skistavene sine. Han har på skiklær og en rød vest som viser at han er synshemmet. 
Illustrasjon: To hvite duer dekorerer sidene av bildet av Cor. 

Det er med stor sorg vi i Landsforbundet for kombinert syns- og hørselshemmede/ døvblinde (LSHDB) har mottatt budskapet om at Cor har gått bort.
Cor var et menneske som satte spor. Han møtte alltid andre med varme, godt humør og en ekte interesse for menneskene rundt seg. Han fikk folk til å føle seg sett, og bidro til fellesskap, gode samtaler og mange fine opplevelser.
Gjennom mange år var Cor en trofast deltaker på LSHDBs sommertreff, likepersonskurs, julebord, lokallagets aktiviteter og kurs ved Eikholt. Han var også en verdsatt bidragsyter til medlemsbladet vårt, hvor han delte inspirerende tekster om blant annet taktil kunst, musikk, idrett og muligheter for døvblinde i hjemlandet Nederland.
Cor etterlater seg sin kjære kone, Margrethe, og et stort tomrom – både i familien og i døvblindemiljøet.
Vi er takknemlige for alle de gode minnene han har gitt oss. Hans omsorg, livsglede og smil vil leve videre i minnene våre.
På vegne av LSHDB og lokallagets medlemmer vil vi uttrykke vår dypeste medfølelse med Margrethe, familien og alle som sto Cor nær.
Vi lyser fred over Cor sitt minne.

TIL NESTE GANG
FRIST FOR INNSENDING AV STOFF TIL NESTE NUMMER: 02. OKTOBER (OG GJERNE LITT FØR)

05. SEPTEMBER
Den internasjonale veldedighetsdagen

08. SEPTEMBER
Høstens første kurs starter på Eikholt

15. SEPTEMBER
Internasjonal dag for demokrati

23. SEPTEMBER
Den internasjonale dagen for tegnspråk

28. SEPTEMBER
Den internasjonale dagen for universell tilgang til informasjon

10. OKTOBER
Verdensdagen for psykisk helse (WHO)

Ca 09. OKTOBER
Neste nummer av SynHør bladet havner i postkassa

Illustrasjon: Høstlandskap med gylne trær, et klart vann og fjell i bakgrunnen som så vidt har fått et dryss hvit snø på toppene. 


ANNONSER

ISSN: 3084-1887
RETURADRESSE
LSHDB (Landsforbundet for kombinert Syns– og Hørselshemmede / Døvblinde), SKIPPERGATA 33, 0154 OSLO
LSHDB SENTRALSTYRE 2022-2024
FORBUNDSLEDER: Åshild Johansen
NESTLEDER: Sissel H. Markhus
STYREMEDLEMMER: Kari Kristine Engan, Ståle Hatlelid, Marius Aasand Larsen.
VARAMEDLEMMER: Karianne Havsberg og Juliane Eftevåg


SynHør bladet, LSHDB sin hjemmeside: www.lshdb.no
